2014-yilning 1-yarim yilligida O‘zbekiston YaIM 8,1 foizga o‘sdi

2014-yil 16-iyulda Vazirlar Mahkamasining majlisi bo‘lib o‘tdi. Majlisda joriy yilning birinchi yarim yilligida respublikani ijtimoiy-iqtisodiy rivojlantirish yakunlari chiqarildi hamda O‘zbekiston Respublikasi Prezidenti Islom Karimov tomonidan 2014-yil 17-yanvarda respublika Hukumati majlisida belgilab berilgan 2014-yil uchun iqtisodiy dasturning yo‘nalishlari va muhim ustuvor vazifalari amalga oshirilishini ta’minlash yuzasidan qo‘shimcha chora-tadbirlar ishlab chiqildi. Bu haqda O‘zA xabar beradi.

2014-yilning birinchi yarim yilligi yakunlari bo‘yicha yalpi ichki mahsulotning o‘sishi 8,1 foizni, sanoat mahsuloti ishlab chiqarish hajmlari o‘sishi — 8,1 foizni, qurilish materiallari ishlab chiqarish hajmlari o‘sishi — 17,4 foizni tashkil etdi. Davlat byudjeti yalpi ichki mahsulotga nisbatan 0,1 foiz miqdoridagi profitsit bilan ijro etildi. Inflatsiya darajasi prognoz parametrlardan oshmadi.
Ichki talabni rag‘batlantirish, iste’mol tovarlari ishlab chiqarishni tubdan ko‘paytirish hamda xizmatlar ko‘rsatish va servis sohasini jadal rivojlantirish chora-tadbirlarini amalga oshirishni davom ettirish iste’mol tovarlari ishlab chiqarish hajmi 10,8 foizga, chakana tovar aylanmasi hajmi — 13,7 foizga va pullik xizmatlar hajmi — 9,7 foizga o‘sishini ta’minladi. Mamlakat yalpi ichki mahsulotida xizmatlar sohasining ulushi 2013-yilning birinchi yarim yilligi natijalari bo‘yicha 52,4 foiz o‘rniga 52,7 foizgacha o‘sdi.
Eksport qiluvchi korxonalarning eksport salohiyatini rag‘batlantirish va ularni qo‘llab-quvvatlash, oldin o‘z mahsulotlarini eksport qilmagan korxonalarni eksport faoliyatiga jalb etish yuzasidan ko‘rilayotgan chora-tadbirlar eksport hajmlarining 8 foizga o‘sishini va tashqi savdo aylanmasining salmoqli ijobiy saldosini ta’minlash imkonini berdi.
Qishloq xo‘jaligi mahsulotlari yetishtirish hajmlari 6,9 foizga o‘sishi ta’minlandi. Donning 8 million tonnadan ortiq rekord hajmi yetishtirildi va yig‘ishtirib olindi. Uy-joylar quriladigan yangi qishloq massivlarida 2014-yilga mo‘ljallangan 11000 ta namunaviy loyihalar bo‘yicha yakka tartibdagi uylarning 4486 tasi foydalanishga topshirildi.
Yangi ish o‘rinlari tashkil etish va aholi bandligini oshirishning har yilgi dasturini tizimli amalga oshirish tufayli 2014-yilning boshidan boshlab 506,4 mingta yangi ish o‘rinlari tashkil etildi. Ulardan 303,2 mingtadan ortig‘i yoki 59,9 foizi qishloq joylarda tashkil etildi.
“Sog‘lom bola yili” Davlat dasturini amalga oshirish doirasida 3,1 trillion so‘mdan ortiq mablag‘ yo‘naltirildi.
144 ta zarar ko‘rib ishlayotgan, iqtisodiy nochor va past rentabelli korxonalarni moliyaviy sog‘lomlashtirish bo‘yicha tasdiqlangan “yo‘l xaritalari”ni faol amalga oshirish tufayli 109 ta korxonani zarar ko‘rib ishlashdan va moliyaviy nobarqarorlikdan chiqarish ta’minlanganligi qayd etildi.
Qayta tashkil etilayotgan korxonalarda umumiy summasi 3,1 trillion so‘mlik mahsulotlar ishlab chiqarildi va xizmatlar ko‘rsatildi, shu jumladan, qariyb 118 million AQSh dollarilik mahsulot eksportga sotildi. Yirik sanoat korxonalarida 1330 birlik eskirgan asbob-uskuna yangilandi, ishlab chiqarilayotgan mahsulot tannarxini o‘rtacha 8,9 foizga pasaytirishga erishildi.
Yuqori texnologik va zamonaviy obyektlar va quvvatlarni ishga tushirishni tezlashtirish, iqtisodiyot tarmoqlari va sohalarini modernizatsiyalash, texnik va texnologik jihatdan yangilash jarayonlarini chuqurlashtirish yuzasidan amalga oshirilayotgan faol investitsiya siyosati va ko‘rilayotgan chora-tadbirlar o‘zlashtirilgan investitsiyalar hajmlari 10,8 foizga, shu jumladan, to‘g‘ridan-to‘g‘ri xorijiy investitsiyalar — 28,8 foizga o‘sishiga ko‘maklashganligi qayd etildi.
Joriy yil boshidan boshlab 2014-yil uchun Investitsiya dasturiga kiritilgan umumiy qiymati 680 million dollar bo‘lgan 64 ta loyihani amalga oshirish tugallandi. 1651 ta yangi ishlab chiqarish obyekti foydalanishga topshirildi.
Kichik ishlab chiqarishlarni tashkil etish uchun kichik biznes subyektlariga umumiy summasi 25,5 milliard so‘mlik 86 ta davlat aktivlari sotildi, davlat mulkining 19,4 mingta foydalanilmayotgan obyektlari ijaraga berildi. Banklar tomonidan ularga 4,8 trillion so‘m miqdorida yoki 2013-yilning birinchi yarim yilidagiga qaraganda 1,3 baravar ko‘p kreditlar berildi.
Ishbilarmonlik muhitining yaxshilanishi mamlakatning yalpi ichki mahsuloti o‘sishiga va milliy iqtisodiyotning baraqarorligiga, aholining, ayniqsa, qishloq joylardagi aholining ish bilan bandligi va moddiy farovonligini oshirish masalalarini hal etishga tadbirkorlikning ulushini jiddiy ravishda oshirishni ta’minladi. Ko‘rilgan chora-tadbirlar kichik biznes ulushining sanoatda — 27 dan 28,4 foizgacha, bandlikda — 75,8 dan 76,4 foizgacha o‘sishini ta’minladi.
Respublika Hukumati majlisiga kiritilgan masalalarni muhokama qilish yakunlari bo‘yicha 2014-yilda mamlakatni ijtimoiy-iqtisodiy rivojlantirish dasturining eng muhim ustuvor vazifalari amalga oshirilishini ta’minlash bo‘yicha aniq chora-tadbirlar belgilangan tegishli qarorlar qabul qilindi.